[pic] | COMISIA COMUNITĂŢILOR EUROPENE |

Bruxelles, 22.7.2008

COM(2008) 493 final

COMUNICARE A COMISIEI CĂTRE CONSILIU

în temeiul articolului 37 din Actul de aderare a Bulgariei la Uniunea Europeană privind un proiect de regulament de abrogare a Regulamentului (CE) nr. 1962/2006

COMUNICARE A COMISIEI CĂTRE CONSILIU

în temeiul articolului 37 din Actul de aderare a Bulgariei la Uniunea Europeană privind un proiect de regulament de abrogare a Regulamentului (CE) nr. 1962/2006

Prin Regulamentul (CE) nr. 1962/2006[1], Comisia a impus Bulgariei măsuri de salvgardare în domeniul aviației civile, în temeiul articolului 37 din Actul de aderare a Bulgariei, ca urmare a neîndeplinirii angajamentelor asumate de Bulgaria în cadrul negocierilor de aderare în ceea ce privește politica comunitară în domeniul siguranței aviatice cu privire la activități economice cu efecte transfrontaliere. Ca urmare a impunerii măsurilor de salvgardare, autoritatea competentă de aviație civilă din Bulgaria a propus Agenției Europene de Siguranță a Aviației (AESA) și a convenit împreună cu aceasta un plan de măsuri corective cu scopul de a remedia deficiențele în materie de siguranță.

Comisia a solicitat AESA să verifice respectarea normelor de către autoritățile aviatice bulgare sub toate aspectele de siguranță afectate de măsurile de salvgardare impuse prin Regulamentul (CE) nr. 1962/2006.

Autoritatea aviației civile bulgare a reacționat prompt și a prezentat AESA măsuri corective, care au fost implementate cu acordul agenției. Cu scopul de a verifica eficacitatea implementării acestor măsuri, AESA a efectuat la 8 și 9 aprilie 2008 o vizită de monitorizare și a elaborat la 24 aprilie 2008 un raport de constatări finale.

În temeiul articolului 37 din Actul de aderare a Bulgariei la Uniunea Europeană, măsurile de salvgardare nu se mențin mai mult decât este strict necesar și, în orice caz, se ridică dacă angajamentul respectiv este îndeplinit. Implementarea reușită a acțiunilor corective convenite de către Bulgaria se consideră ca fiind suficientă pentru a garanta capacitatea autorității aviației civile bulgare de a asigura respectarea normelor comune în materie de siguranță și, prin urmare, în temeiul articolului 37 din Actul de aderare a Bulgariei la Uniunea Europeană, Comisia consideră că angajamentul Bulgariei de a aplica pe deplin normele comunitare în domeniul transportului aerian este îndeplinit și că măsurile de salvgardare impuse în temeiul Regulamentului (CE) nr. 1962/2006 trebuie ridicate.

În temeiul articolului 37 sus-menționat, Comisia are obligația de a informa Consiliul în timp util înainte de a abroga regulamentele și deciziile europene de instituire a măsurilor de salvgardare și de a ține seama în mod adecvat de eventualele observații ale Consiliului în această privință. În consecință, Comisia informează oficial Consiliul, prin prezenta comunicare, că intenționează să adopte măsurile prezentate în anexă.

Comisia adoptă măsurile respective ținând seama în mod corespunzător de observațiile Consiliului referitoare la acestea.

ANEXĂ

Proiect de

REGULAMENT (CE) NR. …/.. AL COMISIEI

din

de abrogare a Regulamentului (CE) nr. 1962/2006

COMISIA COMUNITĂ ȚILOR EUROPENE,

având în vedere Tratatul de instituire a Comunității Europene,

având în vedere Tratatul de aderare a Bulgariei și a României la Uniunea Europeană, în special articolul 4 alineatul (3),

având în vedere Actul de aderare a Bulgariei și a României la Uniunea Europeană, în special articolul 37,

întrucât:

(1) Prin Regulamentul (CE) nr. 1962/2006[2], Comisia a impus Bulgariei măsuri de salvgardare în domeniul aviației civile, în temeiul articolului 37 din Actul de aderare a Bulgariei, pentru a remedia o gravă perturbare a funcționării pieței interne de transport aerian ca urmare a neîndeplinirii angajamentelor asumate de Bulgaria în cadrul negocierilor de aderare în ceea ce privește politica comunitară în domeniul siguranței aviatice cu privire la activități economice cu efecte transfrontaliere.

(2) Ca urmare a impunerii măsurilor de salvgardare prevăzute de Regulamentul (CE) nr. 1962/2006, autoritatea competentă de aviație civilă din Bulgaria (denumită în continuare „CAA bulgară”) a propus Agenției Europene de Siguranță a Aviației (AESA) și a convenit împreună cu aceasta un plan de măsuri corective cu scopul de a remedia deficiențele în materie de siguranță identificate în cursul vizitelor precedente efectuate de AESA și de Autoritățile Aviatice Reunite (JAA).

(3) Comisia a solicitat AESA la 6 septembrie 2007 să verifice respectarea normelor de către autoritățile aviatice bulgare sub toate aspectele de siguranță afectate de măsurile de salvgardare impuse prin Regulamentul (CE) nr. 1962/2006, respectiv să verifice implementarea planului de acțiuni corective convenit, precum și capacitatea CAA bulgare de a implementa normele și de a asigura respectarea corespunzătoare a acestora, ca parte a obligațiilor sale de supraveghere.

(4) AESA a efectuat vizita de inspecție respectivă între 26 și 30 noiembrie 2007, în temeiul articolului 24 alineatele (1) și (5) și articolului 54 din Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/26/CE[3] și în conformitate cu dispozițiile Regulamentului (CE) nr. 736/2006 al Comisiei din 16 mai 2006 privind metodele de lucru ale Agenției Europene pentru Siguranța Aeriană pentru efectuarea de inspecții de standardizare[4]. În urma acestei vizite, AESA a emis un raport la 15 februarie 2008[5].

(5) În raportul respectiv privind inspecția de standardizare, AESA a remarcat o evidentă îmbunătățire: toate aprobările necesare în conformitate cu Partea M, Partea 145 și Partea 147, precum și toate licențele prevăzute de Partea 66 au fost emise. De asemenea, licențele de operator aerian, cu excepția uneia, au fost emise în conformitate cu cerințele normelor europene. În consecință, AESA a fost în măsură să închidă 44 din cele 45 de constatări în domeniul navigabilității, stabilind în același timp 12 noi constatări privind procedurile de supraveghere continuă.

(6) AESA a indicat de asemenea în raportul său faptul că, de la precedenta vizită de inspecție efectuată în noiembrie 2006, CAA bulgară a întreprins măsuri drastice privind navigabilitatea tuturor aeronavelor înmatriculate în Bulgaria.

(7) Ca urmare, numărul aeronavelor înscrise în registrul bulgar a fost redus cu aproape o jumătate, în urma radierii aeronavelor de concepție fostă sovietică, care se încadrează în categoriile menționate în anexa II la Regulamentul (CE) nr. 216/2008. De asemenea, CAA bulgară a luat măsuri de limitare sau de revocare a aprobărilor și a licențelor neconforme. Numărul de inspectori pentru navigabilitate continuă a crescut de la 8 la 12 (la care s-au adăugat 3 noi angajați în cadrul personalului de sprijin). În plus, s-a constatat o îmbunătățire semnificativă a înregistrărilor efectuate de CAA bulgară în cursul ultimului an, fapt care a constituit pentru inspectorii AESA o demonstrație clară a nivelului de supraveghere atins. S-a remarcat, de asemenea, că CAA bulgară a depus un efort susținut pentru a elabora un manual pentru inspectori, care a atribuit cerințelor pertinente liste de control pentru uzul solicitanților de aprobări inițiale sau de modificări ale aprobărilor existente. În încheiere, s-a dovedit cu documente desfășurarea de activități de formare completă, atât pentru personalul existent cât și pentru cel nou angajat, deși anumite domenii precum aprobarea programelor de întreținere și de fiabilitate, programele privind procedurile de vizibilitate redusă și RVSM nu au fost tratate în mod deosebit.

(8) În același timp, AESA a concluzionat că sunt, cu toate acestea, încă necesare îmbunătățiri, în special în domeniul certificării navigabilității și al supravegherii continue pentru a remedia lipsa evaluării, de către CAA bulgară, a eficienței sistemului de calitate comun pentru operare, întreținere și licențierea echipajelor de zbor. În mod special în acest domeniu, AESA a stabilit o constatare neconformă în temeiul articolului 13 litera (d) din Regulamentul (CE) nr. 736/2006, care dovedește probleme semnificative de neconformitate în materie de standardizare în domeniul în cauză și care pune probleme de siguranță dacă nu se întreprind rapid măsuri corective. În paralel, anumite neconformități observate la societățile inspectate în cursul acestei vizite efectuate cu scopul de a verifica eficiența supravegherii exercitate de către CAA bulgară au confirmat necesitatea ca respectiva autoritate să propună acțiuni corective în cazul altor 10 constatări neconforme în temeiul articolului 13 litera (c) pentru remedierea acestor probleme în termen de 14 zile.

(9) CAA bulgară a răspuns în timp util și a prezentat AESA acțiuni corective, care au fost implementate cu acordul acesteia. Pentru a verifica eficacitatea implementării acestor acțiuni, AESA a efectuat la 8 și 9 aprilie 2008 o vizită de monitorizare și a elaborat la 24 aprilie 2008 un raport de constatări finale în temeiul articolului 12 litera (b) din Regulamentul (CE) nr. 736/2006. Constatările prezentate în raport au fost ulterior modificate într-o versiune finală redactată de AESA la 21 mai și care a fost transmisă Comisiei la 26 mai 2008.

(10) La 15 mai 2008, Bulgaria a solicitat oficial Comisiei să reexamineze și să retragă măsurile de salvgardare în temeiul articolului 3 din Regulamentul (CE) nr. 1962/2006, motivând solicitarea prin referire la raportul de constatări finale emis anterior de către AESA.

(11) În temeiul articolului 37 din Actul de aderare a Bulgariei la Uniunea Europeană, măsurile de salvgardare nu se mențin mai mult decât este strict necesar și, în orice caz, se ridică dacă angajamentul respectiv este îndeplinit. Implementarea reușită a acțiunilor corective convenite de către Bulgaria se consideră ca fiind suficientă pentru a garanta capacitatea CAA bulgară de a asigura respectarea Regulamentului (CE) nr. 216/2008 și a regulamentelor de punere în aplicare a acestuia.

(12) Prin urmare, Comisia consideră că angajamentul Bulgariei de a aplica pe deplin normele comunitare în domeniul transportului aerian este îndeplinit și că măsurile de salvgardare impuse în temeiul Regulamentului (CE) nr. 1962/2006 trebuie ridicate.

(13) În temeiul articolului 37 din Actul de aderare a Bulgariei la Uniunea Europeană, Comisia informează Consiliul în timp util înainte de a abroga regulamentele și deciziile europene de instituire a măsurilor de salvgardare și ține seama în mod adecvat de eventualele observații ale Consiliului în această privință. În consecință, Comisia a informat Consiliul la […].

(14) Consiliul a prezentat Comisiei observațiile sale la […]. Prezentul regulament ține seama în mod corespunzător de aceste observații,

ADOPTĂ PREZENTUL REGULAMENT:

Articolul 1

Regulamentul (CE) nr. 1962/2006 se abrogă.

Articolul 2

Prezentul regulament intră în vigoare în ziua următoare datei publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Comisie

Membru al Comisiei

[1] JO L 408, 30.12.2006, p.8. Versiune corectată publicată în JO L 47, 16.2.2007, p.8.

[2] JO L 408, 30.12.2006, p. 8. Versiune rectificată publicată în JO L 47, 16.2.2007, p. 8.

[3] JO L 79, 19.3.2008, p. 1.

[4] JO L 129, 17.5.2006, p. 10.

[5] Raportul final al AESA privind inspecția de standardizare a Administrației Aviației Civile Bulgare, Republica Bulgaria, în domeniul reglementării europene în materie de siguranță aviatică, aplicabilă în domeniul menținerii navigabilității, CAW.BG.11.2007 emis la 15 februarie 2008.